La millora de finques rústiques mitjançant moviments de terra i obres de desmuntatge o explanació es troba subjecte a llicència urbanística d'acord amb el que estableix l'article 179.2.f) del Decret legislatiu 1/2005, de 26 de juliol, pel qual s'aprova el Text refós de la Llei d'urbanisme.
L'experiència acumulada en els darrers anys ha posat de manifest que en l'atorgament d'aquesta llicència cal la col·laboració entre administracions públiques per tal de contemplar els aspectes ambientals inherents a aquesta activitat que tot sovint es duu a terme utilitzant terres alienes procedents d'obres de la construcció.
Aquestes terres es poden caracteritzar com a residus d'acord amb l'article 3.1.a) de la Llei 6/1993, de 15 juliol, reguladora dels residus, i amb la Llista Europea de Residus aprovada mitjançant la Decisió 2000/532/CE, de la Comissió de 3 de maig, i publicada a l'Estat mitjançant l'Ordre MAM/304/2002, de 8 de febrer.
L'ús d'aquestes terres en la millora de finques rústiques s'ha de dur a terme en condicions adients, i en tot cas, està condicionada al compliment dels objectius agraris que es persegueixen amb la millora de finca, com són la finalitat agrícola, la pastura o el bosc d'aprofitament.
En un altre cas, es pot estar constituint un dipòsit de residus inerts que ha de comptar amb la preceptiva llicència ambiental i ha de complir amb la normativa sectorial d'aplicació als dipòsits controlats de residus.
Per tant, ateses les sinergies que es produeixen entre l'urbanisme i la protecció del medi ambient i la necessitat de col·laboració entre els ens competents en aquestes matèries, cal desenvolupar el procediment previst al Decret legislatiu 1/2005 per tal de preveure els aspectes ambientals en el procediment d'atorgament de les llicències urbanístiques per a la millora de finques rústiques mitjançant moviments de terra i obres de desmuntatge o explanació.
Aquesta col·laboració s'ha de dur a terme amb ple respecte del principi d'autonomia local i dels interessos locals i competències municipals que tenen en l'urbanisme una de les seves manifestacions més importants.
És per tot això que, a l'empara de les disposicions finals tercera de la Llei 3/1998, de 27 de febrer, de la intervenció integral de l'Administració ambiental, segona de la Llei 6/1993, de 15 de juliol, reguladora dels residus, i l'article 71 apartat e) de la Llei 3/1982, de 23 de març, del Parlament, del President i del Consell Executiu de la Generalitat, i d'acord amb el dictamen de la Comissió Jurídica Assessora;
A proposta del conseller de Medi Ambient i Habitatge i del conseller de Política Territorial i Obres Públiques i d'acord amb el Govern,
És objecte d'aquest Decret regular la intervenció ambiental en el procediment de llicència urbanística que tingui per objecte les millores de finques rústiques mitjançant moviments de terra i obres de desmuntatge o explanació en sòl no urbanitzable, que s'efectuïn amb aportació de terres alienes a la mateixa finca procedents d'obres de la construcció, o que no estiguin emparades per la llicència d'una altra activitat.
En el procediment d'atorgament de les llicències urbanístiques que regula l'article 179.2.f) del Decret legislatiu 1/2005, de 26 de juliol, pel qual s'aprova el Text refós de la Llei d'urbanisme, que tinguin per objecte les millores de finques rústiques mitjançant moviments de terra i obres de desmuntatge o explanació, que s'efectuïn amb terres alienes a la mateixa finca procedents d'obres de la construcció amb aportació igual o superior a 10.000 m3, o que no estiguin emparades per la llicència o l'autorització d'una altra activitat, ha d'emetre informe amb caràcter previ a la resolució de l'ajuntament, l'Oficina de Gestió Ambiental Unificada (OGAU) dels Serveis Territorials corresponents del Departament de Medi Ambient i Habitatge.
3.1 El projecte tècnic que ha d'acompanyar la sol·licitud de llicència urbanística, en els supòsits regulats a l'article 2 del present Decret, ha de tenir el contingut establert a l'annex I d'aquest Decret i ha de complir els criteris regulats al seu annex 2.
3.2 El projecte tècnic ha de ser signat per un facultatiu competent i ha de recollir la descripció de la situació inicial de la finca, la justificació de la millora, els usos i la finalitat a què es vol destinar la finca i el procediment de millora.
4.1 Presentada la sol·licitud de llicència urbanística, acompanyada del projecte tècnic, l'ajuntament en tramet una còpia a l'OGAU que, en el termini de quaranta-cinc dies, ha d'emetre el seu informe, que ha d'incloure les aportacions del Departament d'Agricultura Ramaderia i Pesca en l'àmbit de les seves competències.
4.2 La sol·licitud d'aquest informe suspèn el termini per la resolució de l'expedient de concessió de llicència urbanística, pel temps previst per a la seva l'emissió.
4.3 Transcorregut el termini establert a l'apartat 1 d'aquest article sense que l'OGAU hagi emès el seu informe, l'ajuntament prosseguirà les actuacions.
L'informe emès fora del termini establert pot no ser tingut en compte en adoptar la resolució corresponent.
Condicionants de la llicència urbanística
L'atorgament de les llicències urbanístiques incloses en l'àmbit d'aplicació d'aquest Decret s'ha d'ajustar als requeriments següents:
a) Solament poden utilitzar-se residus de la construcció consistents en terres, pedra o altres materials que s'originen en l'activitat d'excavació del sòl, d'acord amb allò establert a l'article 7.1.c) del Decret 201/1994, de 26 de juliol, regulador dels enderrocs i altres residus de la construcció.
b) La llicència municipal estarà condicionada al compliment dels objectius agraris que es persegueixen amb la millora com la finalitat agrícola, la pastura o el bosc d'aprofitament.
Si l'informe de l'OGAU considera que la millora de la finca rústica constitueix una activitat de disposició de residus, l'ajuntament ha de suspendre la tramitació de l'expedient de llicència urbanística i ha de requerir la persona interessada perquè completi l'expedient amb els documents necessaris per tal de seguir la tramitació de l'article 48 del Decret legislatiu 1/2005, de 26 de juliol, pel qual s'aprova el Text refós de la Llei d'urbanisme, i perquè sol·liciti la corresponent llicència ambiental, de conformitat amb la Llei 3/1998, de 27 de febrer, de la intervenció integral de l'administració ambiental, el Decret 1/1997, de 7 de gener, sobre la disposició del rebuig dels residus en dipòsits controlats, i el Reial decret 1481/2001, de 27 de desembre, pel qual es regula l'eliminació de residus mitjançant dipòsit en abocador.
La tramitació dels expedients previstos a l'article 2, iniciats abans de l'entrada en vigor d'aquest Decret i pendents de resolució, s'ha de realitzar d'acord amb el procediment que disposa l'article 4.
Barcelona, 17 d'octubre de 2006
Contingut mínim del projecte tècnic:
Situació actual i objecte de la millora.
Situació d'accessos actuals i modificacions previstes.
Descripció i característiques de l'entorn: geomorfologia de la zona on se situa la parcel·la receptora, entorn paisatgístic, etc.
Justificació dels moviments de terres previstos:
Composició dels materials de préstec, tant pel que fa al seu origen com la seva granulometria (roques, diàmetre de partícules).
Metodologia dels moviments de terres o de la millora a realitzar, planificació temporal de les obres (ha de contemplar-se retirada de la capa arable, anivellaments i aportacions, estesa final de la capa arable inicial,...).
Volum del moviment total de terres, volum que es vol aportar de l'exterior, superfície en què es vol actuar,....
Gruix màxim de terraplè, alçada de les esculleres (especificant la composició dels materials a utilitzar), pendents màxims de la finca, pla d'accions per minimitzar les erosions.
Descripció del sistema hídric inicial de la finca: corrents d'aigua existents tant superficials com subterranis, incidència de les aigües que poden arribar a la zona modificada (zona fluvial, zona hídrica i zona inundable, d'acord amb la terminologia que utilitza l'Agència Catalana de l'Aigua).
Descripció del sistema de drenatge previst de la zona un cop s'hagi acabat la millora de finca.
Mesures de correcció i de protecció previstos en l'actuació de millora.
Integració de les obres a l'entorn:
Estudi d'afectació al paisatge durant l'obra.
Estudi d'afectació al paisatge al final de la millora.
Condicionament final dels accessos.
Topografia de detall final, a la mateixa escala que la inicial.
Seccions longitudinals i transversals (com a mínim s'han de realitzar les de les línies de màxim pendent).
Criteris a complir en el projecte tècnic:
El pendent màxim final dels camps no serà superior al 9%.
El projecte tècnic ha de definir els paraments verticals de contenció en funció de la finalitat d'aprofitament agrícola, pastura o bosc.
Aquests paraments en cap dels costats superaran els 3 m d'alçada total.
La capa superior final del sòl (50 cm) ha d'estar formada per terra vegetal, amb menys del 35% d'elements grossos, que no podran superar els 7,5 cm. Per sota la capa d'1 m es podran admetre terres amb pedres d'un diàmetre màxim de 120 cm.
El Pla d'execució de l'obra ha de tenir com a màxim una durada de dos anys.
En cas que la disponibilitat del volum de terres a aportar ho exigeixi, s'acceptarà un pla d'execució en dues fases independents de 2 anys cadascuna.
Tres mesos després d'iniciar la segona fase s'haurà de garantir que la primera ja està integrada al paisatge mitjançant la sembra de la coberta vegetal.